“Dumbo” torna al Tívoli juntament amb “Gloria Bell” per a començar un maig carregat d’estrenes
2025-07-24

Arriba maig i, amb ell, el cinema Tívoli de Burjassot presenta una cartellera carregadeta d’estrenes, de tota mena i per a públic molt divers. El mes començarà amb el retorn de “Dumbo” a la gran pantalla local, juntament amb la comèdia romàntica “Gloria Bell”. El segon cap de setmana de maig començarà amb la projecció a Burjassot de “M’esperaràs?”, la primera incursió al cinema de la companyia valenciana Albena Teatre, la qual compartirà pantalla amb la comèdia espanyola “La pequeña suiza” i amb la familiar “Ugly dolls”. Finalment, i després de la celebració a Burjassot, del 17 al 19 maig, del Mercat Renaixentista, la programació cinematogràfica del mes de maig culminarà amb l’esperadíssim últim lliurament els superherois de Marvel, “Vengadores: endgame”, en cinc sessions, acompanyada de “Bikes, the movie”.

De moment i per a començar el mes, els ciutadans i ciutadanes de totes les edats que encara no hagen descobert al reinventat “Dumbo” de Tim Burton, tindran noves oportunitats per a fer-ho del 3 al 5 de maig, quan el Tívoli projecte la pel·lícula protagonitzada per l’elefant més famós del món el divendres 3 i el dissabte 4, a les 19h i el diumenge 5, a les 16:30h.

D’altra banda, també del 3 al 5 de maig, arriba al Tívoli la pel·lícula “Gloria Bell”, un drama romàntic protagonitzat per Julianne Moore i John Turturro. Es tracta d’un remake de “Gloria” (2013), de nou sota la direcció de Sebastián Lelio. Es tracta d’un film que, fidel a l’original, segueix els passos d’una dona de Los Angeles de mitjana edat, divorciada i sense prejudicis, que veu passar els dies en un treball monòton i les nits en les pistes de ball. En una d’elles coneix a Arnold (John Turturro) i inicia un bonic però complicat romanç que li farà replantejar-se les seues prioritats i la seua pròpia identitat. “Gloria Bell” es projectarà el divendres 3 i el dissabte 4, a les 22:30h i el diumenge 5 de maig, a les 19:30h.